بوبكر وان ديالو، مواطن غيني عندو 32 عام، جا للناظور ف2013، وكرس كل جهدو ووقتو باش يحدد أسماء وهوية الجثث اللي لاحها البحر فالمغرب، كيغسلها ويجهزها ويختار ليها أجمل مكان للدفن فين غاتلقى راحتها النهائية، ومنها حتى الجثث ديال الأشخاص المجهولين اللي ما سول عليهم حد، والجثث المتحللة. بصفتو متطوع فمجموعة “آلارم فون” اللي كتتكلف بالمهاجرين فالناظور، كان هو اللي مكلف بهذ المهمة، وشحال كانو كيتصلو بيه عيالات ودراري صغار باش يسولوه على ذويهم اللي غبرو فالبحر وماعرفو ليهم أثر، بوبكر كيقيد جميع المعطيات اللي كيعطيوه هذ العائلات وكيحاول يطابقها من الصور دالجثث اللي كيلوحها البحر والمعلومات اللي فبطائق الهوية ديالهم، وشي مرات كيضطر يحط الصور فالمجموعات ف”فيسبوك” واخا تكون مؤلمة، وكيتصل بالسفارات والقنصليات. بوبكر كيبقى فيه الحال بالنسبة للجثث المجهولة الهوية اللي كتجرفها المياه على شواطئ الناظور، بلا ماكيطالب بيها حد فالمشرحة المحلية، حتى كيتكلف هو بالدفين ديالها بيديه، وهي الحاجة اللي كتفرحو وتريحو بزاف، وخا فنفس الوقت صعيبة ومؤلمة، كيقول “كنرتاح منين كنعطي نهاية لهذ الكابوس، لكن فنفس الوقت كنتألم لهذ الناس اللي كيتدفنو بلا عائلاتهم، كندير راسي بلاصتهم”. وبكل ما استطع، كيحاول بوبكر يقلب على هوية الناس اللي لاحهم البحر وأسماءهم، سواء المغاربة أو الأفارقة جنوب الصحراء، ويقلب على عائلاتهم، باش يخبرهم بالموت ديال القريب ديالهم، واخا كتكون هذ الخدمة ماشي ساهلة بالنسبة ليه، وكيكون هذ الخبر بمثابة الصاعقة بالنسبة لهذ العائلات، اللي كاين فيهم اللي ماكيتيقش أصلا. وبمجرد ما يتأكد من هوية الجثث، كيطلب من العائلات ديالهم يعطيوه توكيل بالدفن، حيت القليل منهم يقدر يتحمل ثكلفة نقل الجثة للوطن ديالها الأصلي آلاف الدولارات، وبالتالي كيتكلف بدفن الجثث فمقبرة إسلامية مهجورة، اللي ولاو فيها عشرات القبور المجهولة، عليها حجرة فيها فقط تاريخ الدفن ورقم عطاتو ليها السلطات والنوع ديال الجثة، والاجزاء اللي لقاو من الجسم ديالها. فاللول بوبكر كان من المهاجرين اللي وضعيتهم مامقاداش، ومن بعد بفضل هذ العمل اللي كيدير ولا محبوب عند كلشي، وحتى من عند المسؤولين المحليين اللي رحبو بالمساعدة ديالو ليهم، ومن بعد حصل على بطاقة إقامة بشكل قانوني. المقال الاصلي: 
كيتكلف حتى بالجثث المتحللة.. غيني مكلف بالدفن والبحث على هوية المهاجرين المجهولين اللي لاحهم البحر فالناظور: كنرتاح فهذ العمل التطوعي واخا كيألمني ندفن ناس ماسول فيهم حد